b"\n_START_ARTICLE_\nGaler\xc3\xadas Preciados\n_START_SECTION_\nHist\xc3\xb2ria\n_START_PARAGRAPH_\nLa cadena va prendre el nom del Carrer Preciados de Madrid, on estava ubicat el primer centre de la cadena. Era una ampliaci\xc3\xb3 de la \xc2\xabcasa mare\xc2\xbb Seder\xc3\xadas Carretas, fundada per Pep\xc3\xadn Fern\xc3\xa1ndez quan tornava de Cuba l'any 1934. Es va inspirar de l'estil dels Almacenes El Encanto de L'Havana. Posteriorment va obrir m\xc3\xa9s centres a les principals ciutats d'Espanya. El 1963 va adquirir l'antiga Casa Jorba de Barcelona, al Portal de l'\xc3\x80ngel, que va reobrir com a Jorba Preciados. El 1968 inaugur\xc3\xa0 el primer gran magatzem d'Espanya a la pla\xc3\xa7a madrilenya de Callao._NEWLINE_Despr\xc3\xa9s d'un agressiu pla de creixement, l'empresa es va endeutar i va passar el 1979 a les mans d'un dels seus creditors, el Banc Urquijo. El 1981 Galer\xc3\xadas Preciados va formar part de Rumasa, que va adquirir el paquet d'accions del principal propietari i va controlar la companyia fins a la seva expropiaci\xc3\xb3 for\xc3\xa7osa el 1983. Un any despr\xc3\xa9s va ser venuda al grup vene\xc3\xa7ol\xc3\xa0 Cisneros, que se la va adjudicar per prop de 1.000 milions de pessetes. El 1987, Cisneros va vendre l'empresa a un altre grup, el brit\xc3\xa0nic Mountleigh, tot materialitzant abundants plusv\xc3\xa0lues en l'operaci\xc3\xb3 en obtenir m\xc3\xa9s de 40.000 milions de pessetes. El grup Mountleigh va posar Peter Carr al capdavant, i va renovar tant les botigues com la imatge corporativa de l'empresa. Tanmateix, els propietaris de Galer\xc3\xadas van travessar una dif\xc3\xadcil situaci\xc3\xb3 interna que va afectar la companyia._NEWLINE_Despr\xc3\xa9s d'entrar en n\xc3\xbameros vermells, Mountleigh va vendre la cadena el 1992 a un grup d'inversors espanyol, liderat pels empresaris Just L\xc3\xb3pez Tello i Fernando Sada, per 21.200 milions de pessetes. La companyia no va remuntar la situaci\xc3\xb3 i els deutes a curt termini van augmentar uns 62%, per aix\xc3\xb2 l'empresa va haver de declarar-se en suspensi\xc3\xb3 de pagaments dos anys despr\xc3\xa9s, amb un deute de 28.000 milions._NEWLINE_El 1995 es va efectuar l'absorci\xc3\xb3 de Galer\xc3\xadas Preciados per part del Corte Ingl\xc3\xa9s, que va remodelar i va mantenir els 22 establiments de qu\xc3\xa8 disposava llavors l'empresa absorbida. L'edifici original que va allotjar les Galer\xc3\xadas, situat al carrer Preciados de Madrid, allotja des de 1993 un centre comercial de la cadena francesa Fnac. Encara que el Fons de Garantia Salarial va posar a subhasta el 2008 la denominaci\xc3\xb3 comercial per 300.000 euros, el concurs va quedar desert._NEWLINE_A Barcelona, a m\xc3\xa9s de l'antiga seu de la Casa Jorba al Portal de l'\xc3\x80ngel (Jorba Preciados) Galer\xc3\xadas Preciados tamb\xc3\xa9 va incorporar l'any 1983 els antics magatzems de l'empresa americana Sears, situats a la Diagonal, a tocar de la pla\xc3\xa7a Francesc Maci\xc3\xa0."